**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Ελέγχου Ρευστών Διαθεσίμων που Εισέρχονται ή Εξέρχονται από την Ευρωπαϊκή Ένωση και της Άσκησης Ενδοενωσιακών Ελέγχων σε Ρευστά Διαθέσιμα Νόμος του 2021»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Σταύρος Παπαδούρης

Αντρέας Καυκαλίας

H Koινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 4 και 11 Απριλίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Τμήματος Τελωνείων του ίδιου υπουργείου και της Νομικής Υπηρεσίας της Δημοκρατίας.

Σκοπός του νομοσχεδίου είναι η κατάργηση και επαναθέσπιση νομοθεσίας για σκοπούς εφαρμογής των προνοιών του Κανονισμού (ΕΚ) 2018/1672 του Ευρωπαϊκού Κοινοβουλίου και του Συμβουλίου της 23ης Οκτωβρίου 2018 σχετικά με τους ελέγχους ρευστών διαθεσίμων που εισέρχονται ή εξέρχονται από την Ένωση, καθώς και διατάξεων για την άσκηση ελέγχων σε ρευστά διαθέσιμα που εισέρχονται ή εξέρχονται στην/από τη Δημοκρατία από/προς άλλο κράτος μέλος.

Ειδικότερα, ο Κανονισμός (ΕΚ) 2018/1672 συμπληρώνει το νομικό πλαίσιο για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας που προβλέπεται με βάση την Οδηγία (ΕΕ) 2015/849, θεσπίζοντας ένα σύστημα ελέγχου των συνοδευόμενων ή ασυνόδευτων ρευστών διαθεσίμων που εισέρχονται ή εξέρχονται από την Ευρωπαϊκή Ένωση.

Σύμφωνα με τα όσα ανέφεραν οι αρμόδιοι εκπρόσωποι, με τον προτεινόμενο νόμο επιχειρείται η διασφάλιση των οικονομικών συμφερόντων της Ευρωπαϊκής Ένωσης και της Δημοκρατίας με τη θέσπιση νομοθετικών ρυθμίσεων για τον αποτελεσματικό έλεγχο της μεταφοράς ρευστών διαθεσίμων.

Ειδικότερα, με το νομοσχέδιο το οποίο καταργεί και αντικαθιστά τον βασικό νόμο που διέπει τον έλεγχο των ρευστών διαθεσίμων που εισέρχονται ή εξέρχονται στην ΕΕ [Ν. 53(Ι)/2009] προτείνεται μεταξύ άλλων όπως κάθε φυσικό πρόσωπο που εισέρχεται στη Δημοκρατία από τρίτη χώρα ή άλλο κράτος μέλος ή εξέρχεται από αυτή προς τρίτη χώρα ή άλλο κράτος μέλος και μεταφέρει ρευστά διαθέσιμα ή χρυσό αξίας ίσης ή μεγαλύτερης των €10.000 υποχρεούται να τα δηλώνει γραπτώς σε αρμόδιο λειτουργό του Τμήματος Τελωνείων κατά την είσοδό του ή την έξοδό του και να τα καθιστά διαθέσιμα προς έλεγχο.

Περαιτέρω, διευρύνεται το νομοθετικό πλαίσιο με την εισαγωγή υποχρέωσης γνωστοποίησης ασυνόδευτων ρευστών διαθεσίμων, δηλαδή ρευστών που αποτελούν μέρος αποστολής χωρίς μεταφορέα, ώστε, σε περίπτωση που ασυνόδευτα ρευστά διαθέσιμα αξίας ίσης ή μεγαλύτερης των €10.000 σε οποιαδήποτε συσκευασία εισέρχονται στην ή εξέρχονται από τη Δημοκρατία, ο αποστολέας ή ο παραλήπτης ή εκπρόσωπός τους να έχει την υποχρέωση όπως υποβάλει σε αρμόδιο λειτουργό γραπτή δήλωση γνωστοποίησης εντός προθεσμίας τριάντα ημερών.

Επιπροσθέτως των πιο πάνω, με τις προτεινόμενες ρυθμίσεις αυστηροποιούνται οι ποινές που επιβάλλονται σε οποιοδήποτε πρόσωπο παραλείπει να δηλώσει σε αρμόδιο λειτουργό μεταφερόμενα ρευστά διαθέσιμα ή προβαίνει σε αναληθή, ανακριβή ή ελλιπή δήλωση με την επιβολή χρηματικής ποινής μέχρι €100.000 ή με την επιβολή ποινής φυλάκισης μέχρι τρία χρόνια ή την επιβολή και των δύο αυτών ποινών μαζί. Τόσο τα συνοδευόμενα όσο και τα ασυνόδευτα ρευστά διαθέσιμα για τα οποία δεν υποβάλλεται δήλωση ή η δήλωση που έχει υποβληθεί είναι αναληθής δύναται να κατακρατηθούν ή να κατασχεθούν ως υποκείμενα σε δήμευση δυνάμει των διατάξεων του Τελωνειακού Κώδικα.

Σημειώνεται ότι η Δημοκρατία οφείλει να εφαρμόζει τις διατάξεις του προτεινόμενου νόμου από τις 3 Ιουνίου 2021, ενώ η κατάθεσή του στη Βουλή των Αντιπροσώπων έγινε στις 16 Ιουνίου 2021.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου στο στάδιο της συζήτησής του από την ολομέλεια του σώματος.

12 Απριλίου 2022

ΚΠ/ΓΧ/ΜΓ

Αρ. Φακ.: 23.01.062.127-2021